22 मई तक CBI नहीं ले सकती एक्शन; वानखेड़े बोले- आर्यन केस में बदले की कार्रवाई हुई
Former NCB officer Sameer Wankhede Case Update. NCB के पूर्व जोनल डायरेक्टर समीर वानखेड़े ने बॉम्बे हाईकोर्ट का दरवाजा खटखटाया है। समीर का कहना है कि उनके साथ बदले की भावना के साथ कार्रवाई की जा रही है।
NCB के पूर्व जोनल डायरेक्टर समीर वानखेड़े को बॉम्बे हाईकोर्ट से राहत मिल गई है। कोर्ट ने CBI को निर्देश देते हुए कहा है कि 22 मई तक वानखेड़े पर कोई भी एक्शन न लें। हालांकि कोर्ट ने समीर को कल सुबह 11 बजे तक CBI के सामने पेश होने को कहा है।
दूसरी तरफ समीर का कहना है कि उनके साथ बदले की भावना के साथ कार्रवाई की जा रही है। दरअसल CBI ने समीर को 18 मई को पूछताछ के लिए बुलाया था, लेकिन वे नहीं पहुंचे। समीर CBI के समन के खिलाफ दिल्ली हाईकोर्ट भी पहुंचे थे, लेकिन वहां से उन्हें निराशा ही मिली दिल्ली हाईकोर्ट ने कहा कि अगर राहत चाहिए तो आप बॉम्बे हाईकोर्ट जाएं। इसी को देखते हुए समीर ने समन के खिलाफ बॉम्बे हाईकोर्ट का रुख किया।
दरअसल समीर पर आरोप है कि उन्होंने शाहरुख खान के बेटे आर्यन को ड्रग्स केस में छोड़ने के एवज में 25 करोड़ रुपए की डिमांड की थी। इसके लिए उन्होंने केपी गोसावी नाम के एक शख्स को जिम्मेदारी दी थी। NCB के उपमहानिदेशक ज्ञानेश्वर सिंह ने जब इस मामले की जांच की तो काफी कुछ चीजें सामने आईं।
समीर के ऊपर भ्रष्टाचार का मामला सामने आया
समीर वानखेड़े के खिलाफ हुए जांच में उनके खिलाफ भ्रष्टाचार का मामला निकल कर आया। इस जांच में पता चला कि 2017 से 2021 के बीच में उन्होंने 6 विदेशी दौरे किए। इस दौरान वे ब्रिटेन, आयरलैंड, पुर्तगाल, दक्षिण अफ्रीका और मालदीव जैसों देशों में गए। चौंकाने वाली बात ये है कि उन्होंने इन दौरों का पूरा खर्चा 8.75 लाख रुपए तक बताया है, लेकिन इतना तो फ्लाइट के टिकट में ही लग जाता है।
इसके अलावा उन्होंने 22 लाख की सोने की घड़ी खरीदी, जिसकी जानकारी उन्होंने डिपार्टमेंट को नहीं दी। वे विदेश कब-कब गए, कहां रुके, कितने रुपए खर्च किए। इसकी सटीक जानकारी उन्होंने नहीं दी। जांच में ये सवाल खड़ा हुआ है कि जब समीर की सालाना कमाई 15.75 लाख रुपए हैं, वहीं उनकी पत्नी की कमाई 7 लाख रुपए है, तो फिर वे इतना महंगे-महंगे शौक कैसे पालते हैं।
आर्यन ड्रग्स केस की पूरी जानकारी सीनियर्स को दी थी, सबूत में चैट्स सौंपी
समीर वानखेड़े ने दिल्ली हाईकोर्ट में 18 मई को अपने बचाव में एक रिट दाखिल की। इसके तहत उन्होंने चैट्स की कुछ कॉपी मुहैया कराई है। इन चैट्स में सामने आया है कि उन्होंने अपने सीनियर अधिकारियों के साथ आर्यन खान के संबंध में बातचीत की थी। समीर के खिलाफ CBI ने आरोप लगाया है कि वे अपने अधिकारियों को संज्ञान में लिए बिना इस केस की जांच कर रहे थे।
अब समीर ने अपने सीनियर ज्ञानेश्वर सिंह के साथ इस केस के सिलसिले में हुई बातचीत का पूरा चैट कोर्ट में सबमिट किया है। दाखिल रिट के मुताबिक, आर्यन खान क्रूज ड्रग्स केस में NCB के जोनल डायरेक्टर रहे समीर वानखेड़े जांच और कानूनी प्रक्रिया से जुड़ी हर डिटेल्स NCB के डीजी सत्यनारायण प्रधान, DDG अशोक मुथा जैन और DDG ज्ञानेश्वर सिंह को समय-समय पर देते रहे थे।
समीर का दावा- अधिकारियों को केस की पूरी जानकारी थी
चैट्स में जो अन्य बातें सामने आईं हैं कि उसके मुताबिक, DDG अशोक मुथा जैन ने समीर को निर्देश दिया था कि वो आर्यन खान की रिमांड के लिए और मजबूती से लड़ें। अशोक ने इसके लिए समीर को और एक्स्ट्रा स्टाफ देने की बात भी कही थी।
इस पूरे मामले में समीर पर आरोप लगा है कि उन्होंने आर्यन खान को छोड़ने के लिए 25 करोड़ रुपए की मांग की थी। इसके लिए उन्होंने केपी गोसावी नाम के एक शख्स को जिम्मेदारी दी थी। केपी गोसावी वही शख्स है जिसने NCB की गिरफ्त में रहे आर्यन खान के साथ सेल्फी ली थी।
CBI ने वानखेड़े के खिलाफ जो FIR दर्ज कराई है उसके मुताबिक, केपी गोसावी का NCB से कोई ताल्लुकात नहीं है। CBI का कहना है कि जब वहां NCB के अधिकारी मौजूद थे, तो फिर गोसावी को आर्यन के साथ क्यों लगाया गया।
अब समीर ने जो चैट्स कोर्ट में पेश किए हैं, उसमें वे अपने सीनियर ज्ञानेश्वर सिंह को जानकारी दे रहे हैं कि सेल्फी लेने वाला शख्स (केपी गोसावी) कोई अधिकारी नहीं बल्कि प्राइवेट विटनेस है। इन चैट्स के जरिए समीर ये बताने की कोशिश कर रहे हैं कि उनके साथ-साथ उनके ऊपर के अधिकारियों को भी पता था कि केपी गोसावी कौन है। इसके अलावा इन चैट्स में ये भी दावा किया गया है कि समीर के सीनियर्स इस मामले में आर्यन खान की रिमांड को ज्यादा से ज्यादा बढ़ाना चाहते थे।
एक सेल्फी की वजह से पूरा केस बदल गया
इंडिया टुडे की रिपोर्ट के मुताबिक, अगर केपी गोसावी का आर्यन के साथ ली गई सेल्फी वायरल नहीं होती तो शायद ये मामला वही दब गया था। आर्यन को बताया गया था कि केपी गोसावी NCB का अधिकारी है। उसने आर्यन खान का ऑडियो रिकॉर्ड कर शाहरुख खान की मैनेजर पूजा ददलानी को भेजा था।
इस ऑडियो क्लिप में आर्यन कहते हैं- पापा मैं NCB की गिरफ्त में हूं, मेरी मदद कीजिए। गोसावी ने पूजा को आर्यन के साथ सेल्फी वाली तस्वीर भी भेजी थी। गोसावी ने इसके बाद आर्यन को छोड़ने के लिए पूजा से 25 करोड़ रुपए की डिमांड की।
गोसावी ने शाहरुख की मैनेजर को पैसे लौटाए थे
पैसों की डिमांड करने के बाद गोसावी और पूजा ददलानी की मुलाकात भी हुई थी। बातचीत के बाद 18 करोड़ में डील पक्की हुई। गोसावी ने पूजा से टोकन मनी के रूप में 50 लाख रुपए पहले ही ले लिए थे। हालांकि बाद में गोसावी ने पूजा को 38 लाख रुपए वापस कर दिए और कहा कि उसने बाकी के 12 लाख रुपए समीर वानखेड़े को दे दिए हैं। हो सकता है कि अब CBI पूजा ददलानी का भी बयान दर्ज करे।
इस केस को पूरा समझिए
समीर वानखेड़े ने 2 अक्टूबर 2021 को मुंबई से गोवा जा रहे कॉर्डेलिया क्रूज में रेव पार्टी की सूचना मिलने के बाद छापेमारी की थी। यहां से शाहरुख खान के बेटे आर्यन खान की गिरफ्तारी हुई थी। इसके बाद आर्यन 26 दिन तक पुलिस की कस्टडी में रहे, इस दौरान उन्हें आर्थर रोड जेल भी भेजा गया था।
आर्यन के खिलाफ पुख्ता सबूत न मिलने की वजह से कोर्ट ने उन्हें 28 अक्टूबर को बेल पर रिहा कर दिया था। मामले में गिरफ्तार अरबाज मर्चेंट ने कोर्ट में गवाही दी थी कि आर्यन के पास ड्रग्स नहीं थी।
हमेशा से चर्चा में रहे हैं समीर वानखेड़े..
समीर वानखेड़े NCB मुंबई के पूर्व चीफ रह चुके हैं। दिवंगत एक्टर सुशांत सिंह राजपूत से लेकर शाहरुख खान के बेटे आर्यन खान तक बॉलीवुड की कई हस्तियों के केस वानखेड़े के कार्यकाल के दौरान सामने आए। इस दौरान वानखेड़े पर कुछ गंभीर आरोप भी लगे। जनवरी 2022 में मुंबई के NCB चीफ समीर वानखेड़े का तबादला राजस्व खुफिया निदेशालय (DRI) कर दिया गया था। इसके बाद मई 2022 में समीर का तबादला डीआरआई से चेन्नई डीजी टैक्सपेयर सर्विस निदेशालय में कर दिया गया। पूरी खबर पढ़ें